KIRJALLINEN KYSYMYS E-3139/01

esittäjä(t): Gianfranco Dell'Alba (NI) komissiolle

(14. marraskuuta 2001)

Aihe: Komission virkamiesten virkamatkapäivärahat

Komission virkamiehille maksettava virkamatkapäiväraha (henkilöstösääntöjen liitteen VII 13 artikla) on pysynyt lähes muuttumattomana vuodesta toiseen, vaikka majoitus-, ateria- ja matkakustannukset ovat jatkuvasti nousseet.

Voiko komissio

1. kertoa, miksi virkamatkapäivärahoista tingitään, vaikka tämä rankaisee virkamatkoja tekevää henkilöstöä ja pakottaa nämä suostumaan vähemmän arvokkaisiin oloihin?

2. antaa vertailun vuoksi tietoja suurimpien kansainvälisten järjestöjen maksamista virkamatkapäivärahoista (sekä Euroopassa että sen ulkopuolelle tehtävistä virkamatkoista), jäsenvaltioiden virkamiesten saamista päivärahoista, kun nämä tekevät virkamatkoja oman maansa ulkopuolelle, ja muiden yhteisön toimielinten (Euroopan parlamentti, neuvosto jne.) virkamiesten saamista virkamatkapäivärahoista?

3. Onko komissio laskenut, menevätkö mahdollisimman halpoihin turistiluokan lippuihin turvautumisesta saatavat hyödyt hukkaan, kun otetaan huomioon, että virkamiehen menettämästä ajasta ja lippujen vaihdon rajoituksista aiheutuu suurempia kuluja?

Neil Kinnockin komission puolesta antama vastaus

(21. joulukuuta 2001)

1. Neuvosto muutti viimeksi vuonna 1999 Euroopan unionissa tehtävistä virkamatkoista maksettavia päivärahoja 22. maaliskuuta 1999 annetulla neuvoston asetuksella (EY, EHTY, Euratom) N:o 620/1999. Kyseisessä asetuksessa tarkistettiin virkamatkapäivärahaa, joka maksetaan jäsenvaltioiden Euroopassa sijaitsevalla alueella matkustaville virkamiehille ja josta määrätään Euroopan yhteisöjen virkamiehiin sovellettavien henkilöstösääntöjen liitteessä VII olevassa 13 artiklassa(1). Virkamatkapäivärahaa on tarkoitus tarkistaa vielä uudelleen nykyisen hallinnonuudistuksen yhteydessä. Ehdotusten mukaan kaikille virkamatkalla oleville virkamiehille myönnettäisiin päiväraha, jota nykyisin sovelletaan ainoastaan palkkaluokissa A1-A3.

Henkilöstösääntökomiteoille on toimitettu lausuntoa varten luonnosehdotus, joka koskee Euroopan unionin ulkopuolella tehtävien virkamatkojen yhteydessä maksattavan nykyisen päivärahan muuttamista. Komissio toivoo, että asiasta tehdään päätös ensi vuoden alkuun mennessä. Taulukko ehdotetuista korvauksista toimitetaan suoraan parlamentin jäsenelle ja parlamentin pääsihteeristölle.

2. Vertailevat taulukot EU:n jäsenvaltioiden virkamiehille, muiden EU:n toimielinten virkamiehille ja suurimpien kansainvälisten järjestöjen henkilöstölle maksettavista päivärahoista toimitetaan suoraan parlamentin jäsenelle ja parlamentti pääsihteeristölle.

Näihin taulukoihin on sisällytetty virkamatkoja Euroopan unionissa ja sen ulkopuolella.

3. Tehtyään vuoden 1999 huhtikuussa sopimuksen valtuuttamansa matkatoimiston kanssa komissiolla on ollut mahdollisuus saada joustavampia sopimushintoja turistiluokassa (hyvin vähän tai ei yhtään muutos- ja peruutusmaksuja) niiden keskellä viikkoa tehtävien virkamatkojen osalta, jotka suuntautuvat yleisimpiin virkamatkakohteisiin.

Komission toteuttamien ja sen valtuuttaman matkatoimiston täytäntöönpanemien toimenpiteiden ansiosta on saavutettu kokonaissäästöjä erityisesti lyhentämällä virkamatkojen kestoa ja rajoittamalla ylimääräisten päivärahojen maksua (yli viikonlopun kestävien virkamatkojen määrä on vähentynyt). Erityishintaisten lippujen, joihin sovelletaan hyvin rajoittavia ehtoja (Apex), peruuttamisesta ja/tai muuttamisesta aiheutuvat maksut ovat myös vähentyneet.

(1) EYVL L 78, 24.3.1999.